text: Trods vejret: Livreddere har travlt på strandene
  10 juli 2012 kl. 09.22
  Allerede i løbet af de to første uger i strandsæsonen har livreddere været i aktion over 600 gange.
  Livredderne har - trods det jævnt kedelige sommervejr - haft rigeligt at se til i løbet af badesæsonens to første uger.
  Det oplyser TrygFondens Kystlivredning, der holder opsyn på nogle af landets største og mest populære strande.
  I løbet af de to uger har livredderne gennemført over 600 forebyggende aktioner, hvor badegæster ikke har handlet efter de nationale baderåd.
  - Nogle gange handler det om, at dårlige svømmere vover sig for langt ud, andre gange er børn uden opsyn, eller også lægger folk sig på luftmadrasser i fralandsvind, siger René Højer, der er ansvarlig for bade- og vandsikkerhed hos TrygFonden.
  Ifølge René Højer kæmper livredderne med, at badegæsterne er gode til at huske tidligere tiders baderåd, som i mellemtiden er hældt ud med badevandet, hvorimod de seneste baderåd endnu ikke er sivet ind.
  - Mange husker for eksempel den dér med, at man kun må gå ud til navlen. Men det er en myte, og det kan faktisk være direkte farligt, for den slags afhænger jo helt af badeforholdene, forklarer René Højer.
  